**TEMA SĂPTĂMÂNII**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne-am învăţat cu „tema săptămânii”

Şi bine-i tare când scriem ţintit,

C-aşa-s născuţi, poeţi, mai toţi românii -

Le dai o temă şi-s de neoprit.

Chiar poezia e-a lor mare temă

Când plânsu-n hohote le-atârnă greu

Şi versu-n steag românilor li-i stemă

Şi de-s bolnavi le este panaceu.

Românul râde-n versuri, de asemeni,

Şi tot în vers şi cântă, şi dansează

Şi versu-mpărtăşeşte cu-ai lui semeni;

În vers se-nchină, dar şi protestează…

Şi viaţa toată-i ca o poezie

De când se naşte şi până ce moare -

Dacă-i plecat, i-e vers dorul de glie,

De-acasă scrie-n vers de-al ţării soare.

O temă-a săptămânii-avem tot timpul,

Nu trebuie s-o căutăm prea mult -

Să scriem un poem e foarte simplu:

Ni-i muză viaţa cu al ei tumult.

Dar tema săptămânii ce începe

Se-ascunde cum se-ascunde-ntre nori cerul -

Pe mine mă provoacă a pricepe

Că tema săptămânii-i chiar… misterul!